
A Schulek-tanszék (1903-1912)

A Schulek tanszék (1903–12)
Schulek Frigyes építész, a műemlékvédelem meghatározó alakja, 1903-ban pályatársa, Steindl Imre halálát követően a m. kir. József Műegyetemre, a Középkori Építési Tanszék élére került. Schulek Frigyes műveltségét, művészetét tekintve a XIX. század tudományosságának és gondolkodásának örököse. A XX. század hajnalán a Műegyetem falai között folyó építészképzést számos kortárs mellett az utókor is a historizmus szellemiségét megcsontosító, a valós társadalmi igényekkel ellentmondó tevékenységnek tartotta, azonban a mélyfúrás merőben eltérő képet mutat. Schulek Frigyes tanszékén a szigorú, historizáló oktatási koncepció kiteljesítésével párhuzamosan egy stiláris kérdésekben toleráns milieu jött létre. Így történhetett, hogy a historizmus fellegvárában alakult ki a XX. század első felének egyik legmeghatározóbb haladó szellemű csoportosulása, a Fiatalok. Dolgozatom célja a tanszéki oktatási módszertan és struktúra deskriptív bemutatása mellett az elméleti képzés esetében a tudománytörténeti háttér, a gyakorlati metodikával kapcsolatban pedig a műemlékvédelemhez kötődő szálak vizsgálata. Az ízlésformáláshoz kapcsolódó fejtegetéseimmel pedig néhány óvatos szempontot nyújtok a – főként a Fiatalok kapcsán – felmerülő kérdésre: volt-e, illetve miben állt Schulek Frigyes hatása a keze alatt felnövekvő építésznemzedékekre?



